Ügyiratszám: HSZ/21223-1/2021**.**

Látta:

**----------------------------**

Bárdos Ilona

*gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2021. június 16-án 1500 órakor kezdődő nyílt üléséről*

**Helye:** Kovács Máté Városi Művelődési Központ és Könyvtár I. emeleti tárgyalója

**Jelen vannak** a csatolt jelenléti ív szerinti bizottsági tagok: Harsányi István elnök, Dr. Sóvágó László, Nagy Attila, Tóth Márta

**A Polgármesteri Hivatal részéről jelen vannak:** Dr. Korpos Szabolcs jegyző, Bárdos Ilona gazdasági irodavezető, Szilágyiné Pál Gyöngyi városfejlesztési irodavezető, Szabóné Szabó Mária vagyongazdálkodási ügyintéző, Matyasovszki Dávid gazdasági munkatárs

**Jelen vannak továbbá:** Dr. Kovács Gergely alpolgármester, Jónás Kálmán önkormányzati képviselő, Matyasovszki Mónika Volánbusz Zrt. képviselője, Décseiné Dóró Éva Éla Bt. képviselője

**Jegyzőkönyvvezető:** Balla Lászlóné

## Harsányi István: köszöntöm a megjelenteket. Az aláírt jelenléti ív alapján megállapítom, hogy a bizottság 4 fővel határozatképes, Mester József bizottsági tag jelezte, hogy nem tud részt venni az ülésen. A meghívóban kiküldött napirendi javaslathoz érkezett egy plusz előterjesztés „Előterjesztés közterület-használati kérelemmel kapcsolatosan Mesekorzó kialakításához” címmel, melyet, ha tárgyalni kíván a bizottság, napirendre kell venni. Az Éla Bt. képviselője kérésére javaslom az első két napirend után tárgyalni a bringó-hintót üzemeltető cég kérelmét. A meghívóban zárt ülés anyagaként kiküldött Szabadtéri Színpad beruházás kapcsán készült szakértői véleményről előterjesztés tárgyalható nyílt ülésen.

Van-e más javaslat? – amennyiben nincs, kérem, szavazzunk. Aki egyetért a plusz előterjesztés napirendre vételével, kérem jelezze.

Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) támogatta a közterület-használati kérelemmel kapcsolatosan Mesekorzó kialakításához előterjesztés napirendre vételét.

Aki egyetért azzal, hogy a 12. sz. napirendi javaslatot 3. pontban tárgyalja a bizottság, és a Szabadtéri Színpad beruházás kapcsán készült szakértői véleményről előterjesztés nyílt ülésen történő tárgyalásával, valamint a felsoroltakkal módosított napirendi javaslattal, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) ellenszavazat és tartózkodás nélkül elfogadta a módosított napirendet (a döntéshozatalban 4 fő vett részt).

**1/2021. (VI. 16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a napirendi javaslatot.**

**Napirend:**

1. Előterjesztés a helyi menetrendszerinti autóbusz-közlekedéshez kapcsolódó 2020. évi közszolgáltatási beszámoló. (képviselő-testületi ülés 02. napirend)

Előadó: városfejlesztési irodavezető

1. Előterjesztés a helyi menetrendszerinti autóbusz-közlekedéshez kapcsolódó menetrendi javaslat. (képviselő-testületi ülés 03. napirend)

Előadó: városfejlesztési irodavezető

1. Előterjesztés a bringó-hintót üzemeltető cég kérelméről. (képviselő-testületi ülés 23. napirend)

Előadó: városfejlesztési irodavezető

1. Előterjesztés a Szováti útfélen található ingatlan megvásárlására. (képviselő-testületi ülés 07. napirend)

Előadó: gazdasági irodavezető

1. Előterjesztés a Plón Gyula utca megnyitására. (képviselő-testületi ülés 08. napirend)

Előadó: gazdasági irodavezető

1. Előterjesztés József Attila utca – Jókai sor – Debreceni út – Arany János utca csomópont átépítésével kapcsolatosan. (képviselő-testületi ülés 14. napirend)

Előadó: városfejlesztési irodavezető

1. Előterjesztés a Liget Óvoda konyhafelújításához kapcsolódó többlet önerő biztosításáról. (képviselő-testületi ülés 15. napirend)

Előadó: városfejlesztési irodavezető

1. Előterjesztés a Polgármesteri Hivatal felújítása tárgyában. (képviselő-testületi ülés 16. napirend)

Előadó: városfejlesztési irodavezető

1. Előterjesztés Food Truck autó kihelyezése kapcsán. (képviselő-testületi ülés 19. napirend)

Előadó: városfejlesztési irodavezető

1. Előterjesztés streetgokartok közterületen történő elhelyezésével kapcsolatban. (képviselő-testületi ülés 20. napirend)

Előadó: városfejlesztési irodavezető

1. Előterjesztés közterület használati kérelemről – könyvárusítás. (képviselő-testületi ülés 21. napirend)

Előadó: városfejlesztési irodavezető

1. Előterjesztés közterület-használati kérelemmel kapcsolatosan. (képviselő-testületi ülés 22. napirend)

Előadó: városfejlesztési irodavezető

1. Előterjesztés közterület-használati kérelemmel kapcsolatosan Mesekorzó kialakításához.

Előadó: városfejlesztési irodavezető

1. Előterjesztés a Szabadtéri Színpad beruházás kapcsán készült szakértői véleményről.

Előadó: városfejlesztési irodavezető

Tájékoztatók, bejelentések

**1. napirend**

***Előterjesztés a helyi menetrendszerinti autóbusz-közlekedéshez kapcsolódó 2020. évi közszolgáltatási beszámoló. (képviselő-testületi ülés 02. napirend)***

Harsányi István: van-e kiegészítés? nincs.

Városunk elég sok pénzt fordít a helyi menetrendszerinti autóbusz közlekedésre, és ez egyre nagyobb költségeket jelent a város számára. A költségek csökkentésére a jövőben 1 db szóló és 2 db midi busz fogja ellátni ezt a feladatot. Az önkormányzat egyeztetéseket folytat, hogy a helyközi járatok használhatóak legyenek helyi közlekedésre is.

A határozati javaslatban leírt plusz költségeket az önkormányzat nem szeretné kifizetni, mivel ezek a 2020. évi képviselő-testületi határozatban nem kerültek elfogadásra.

Van-e kérdés? vélemény? amennyiben nincs, kérem szavazzunk. Aki a határozati javaslatot támogatja, kérem jelezze.

A Pénzügyi és Gazdasági Bizottság 3 igen szavazattal (Harsányi István, Nagy Attila, Tóth Márta) 1 tartózkodás (Dr. Sóvágó László) és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**2/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a helyi menetrendszerinti autóbusz-közlekedéshez kapcsolódó 2020. évi közszolgáltatási beszámolót és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a szolgáltató 2020. évi helyi közszolgáltatási beszámolóját 41.189.885 Ft indokolt költséggel és 22.111.000 Ft önkormányzati ellentételezéssel fogadja el.**

**Az alábbi költségek elszámolását nem fogadja el:**

* **A 2020. évi I. negyedéves beszámoló költségeiből 2.212 e Ft karbantartási költség amelyet Hajdúszoboszló Város Önkormányzata által a 85/2020. (VI. 25.) képviselő testületi határozata alapján nem került elfogadásra.**
* **A jegy-és bérletellenőrzésre elszámolt 1.278 e Ft költségtöbblet nem került elfogadásra.**
* **A személyi jellegű ráfordításokból a nemzetgazdasági bérnövekedés (10%) meghaladó része, 4.088 e Ft összeg nem került elfogadásra.**

Határidő: 2021. június 17.

Felelős: bizottsági elnök

1. **napirend**

***Előterjesztés a helyi menetrendszerinti autóbusz-közlekedéshez kapcsolódó menetrendi javaslat. (képviselő-testületi ülés 03. napirend)***

Harsányi István: Van-e kiegészítés?

A tegnapi Városfejlesztési és Műszaki Bizottság ülésén kértem, hogy még tovább finomítsuk, illetve ésszerűsítsük a buszjáratok indítását a vonatok érkezésével összhangban, hogy minél több ember tudjon utazni egy buszjáraton, még akkor is, ha ez 10-15 perc plusz várakozási időt jelent az utasok számára.

Van-e kérdés?

Jónás Kálmán: feljegyeztem, hogy az este 10 óra 20 perckor Debrecen felöl érkező vonat utasai már nem érik el a helyi a buszjáratot. A jelen javaslatra van fogadókészség a szolgáltató részéről?

Mastyasovszki Mónika: jelen javaslattal 3 járat indulási ideje módosul, illetve 2 midi autóbusz beállítását próbáljuk. Ez egy kétfázisú menetrend módosítás lesz. Első körben egy utasforgalom számlálást végzünk, hogy a midi busz elégséges lesz-e a szóló járművet kiváltani, és lesz egy másik menetrend módosítás ami a menetrend optimalizációját foglalja magába, ehhez szívesen vesszük, illetve várjuk a javaslatokat.

Harsányi István: van-e további kérdés? – vélemény? – amennyiben nincs, kérem szavazzunk. Aki az előterjesztést támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**3/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének a Volánbusz Zrt. autóbusz cserére, valamint a menetrend módosításra vonatkozó javaslatát.**

**A bizottság javasolja továbbá a Vasútállomástól óra 45 perckor, az Autóbuszpályaudvarra visszainduló autóbuszok indulási idejének menetrendbe beépítését, a megfigyelések illetve beérkező tapasztalatok alapján.**

Határidő: 2021. június 17.

Felelős: bizottsági elnök

A Volánbusz Zrt. képviselője Matyasovszki Mónika távozott az ülésről.

1. **napirend**

***Előterjesztés a bringó-hintót üzemeltető cég kérelméről. (képviselő-testületi ülés 23. napirend)***

Harsányi István: van-e kiegészítés?

A tegnapi Városfejlesztési és Műszaki Bizottság ülésén kértem, hogy a hivatal készítsen egy kimutatást arról, hogyan alakul a bringó-hintót üzemeltető cég által fizetendő közterület használati díj mértéke akkor, ha június 30-ig a kedvezményes díjtétellel fogja használni ezt a területet, és július 01-től pedig a normál tarifával. Mennyivel tér el a Bt. által erre az évre fizetendő használati díj a korábbitól?

Szilágyiné Pál Gyöngyi: megegyezik a két összeg, így lett kiszámolva tavaly is a díj a veszélyhelyzet ideje alatt, amennyiben június 30-ig az időarányosan megállapított összeg 50%-át kell fizetni a bérlőnek. A határozati javaslatban szereplő összeg nem változik, ennyi a bérlő által fizetendő közterülethasználati díj.

Décseiné Dóró Éva: mennyi lesz így a fizetendő díj? Az elsődlegesen kiküldött 1.121.000 Ft díjat soknak tartom.

Szilágyiné Pál Gyöngyi: ez a magasabb összeg a helyi rendelet szerint számított díj, a kedvezményes, 2020. évi csökkentett mértékű díjnak megfelelő összeg 809.352 Ft, ennyi a 2021. évi díj.

Dr. Kovács Gergely: ez a kedvezmény nagyon szűk kört érint, részben méltányos, de nem szeretnénk, ha ez precedenst teremtene. Igaz a közterület-használatot fizető vállalkozók többségének főszezonra szól a szerződése.

Harsányi István: van-e további kérdés, vélemény? - amennyiben nincs, kérem szavazzunk, aki a határozati javaslatot elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**4/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a bringó-hintót üzemeltető cég kérelméről előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a 181/2021. (V.20.) Polgármesteri határozatot visszavonja és az alábbi határozatot hozza:**

**Támogatja az ÉLA Bt. kérelmét, a 2021. április 14 – augusztus 31. közötti időszakra vonatkozó közterület-használati díj mértékét a jelenlegi egészségügyi helyzetre tekintettel, méltányosságból a 2020. évi csökkentett mértékű díjnak megfelelő összegben - 809.352 Ft - állapítja meg.**

Határidő: 2021. június 17.

Felelős: bizottsági elnök

Az ÉLA Bt. képviselője Décseiné Dóró Éva távozott az ülésről.

1. **napirend**

***Előterjesztés a Szováti útfélen található ingatlan megvásárlására. (képviselő-testületi ülés 07. napirend)***

Harsányi István: van-e kiegészítés?

Matyasovszki Dávid: most volt egy egyeztő tárgyalásunk az eladóval, aki az előszerződésre vonatkozóan pontosítási, módosító javaslatot tett. A terület megvásárlása előtt a szántó területet művelési ágból ki kell vonni, ennek költségét szeretné megosztani. A korábbi tárgyalások során 5-8 millió forintra lett becsülve a területkivonás költsége, az előszerződés szerint ez a tulajdonost terheli, melyet eladó elfogadott. Újabb számítások szerint a művelési ágból történő kivonás költsége magasabb, 10-15 millió forint lesz, ezért eladó ragaszkodik ahhoz, hogy ő ebből a költségből 5 millió forint megfizetését vállalja. Így a művelési ágból történő kivonás 5 millió forint feletti részét a vevő fogja kifizetni. A kivonás pontos összegét a Földhivatal tudja megmondani a megosztást követően.

Harsányi István: aki ezt a költségbecslést számolta, hogyan kezelte ezt a területet? szántóként vagy már kivont területként?

Szabóné Szabó Mária: az eladó tulajdonában lévő kb. 10 hektár területből 7,8 ha szántó (II. és III.) összesen 127,47 AK, a többi legelő. Most még nem lehet tudni, hogy megosztás után az önkormányzat által megvásárolni kívánt 5 ha területbe, mennyi lesz a szántó és mennyi a legelő.

Az eltérés abból adódhat, hogy a területen többféle művelési ág van. Három 5-ös minőségi osztályú legelő, melynek kivonási költsége alacsonyabb, 56.000 Ft, illetve van szántó 2-es és szántó 3-as minőségi osztályú terület, kivonási költsége 155.000 Ft.

Tóth Márta: azt gondolják, hogy az önkormányzatnak szüksége van erre a területre, és úgy is ki fogja fizetni a kért összeget. Véleményem szerint igen tisztességes árat fizet ezért a területért az önkormányzat, és aki húzza a hasznokat, az viselje annak terheit is.

Matyasovszki Dávid: ez a kialkudott ár az önkormányzat szempontjából előnyös. A többi földtulajdonossal is tárgyaltunk, és a második legalacsonyabb ár ennek az összegnek a duplája volt.

Dr. Sóvágó László: olyan szerződést kellett volna kötni, amely mindenre kiterjedő, például ezt a költséget teljes mértékben az eladó viseli, akkor is, ha nem tudjuk a terület pontos nagyságát. Azt gondolom a kivonás költsége becsülhető így is, 5 millió forintos eltérés nem merülhet fel a becsült és a megosztás utáni pontosan kiszámolt összeg között. Tanulság, mindenképp, hogy olyan szerződést kell kötni, amely minden elemre kiterjed, még akkor is, ha előszerződés. Osztom az előzőekben elhangzottakat, úgy érzem, hogy az eladó részéről be van nyújtva a „számla”, az önkormányzatnak szüksége van a területre, így fizetünk, ez elgondolkodtató.

Dr. Kovács Gergely: ez az előszerződés még nincs aláírva, csak tervezet.

Bárdos Ilona: az előszerződés-tervezet tartalmazza, hogy a megosztás költségét az önkormányzat, a művelési ágból történő kivonás költségét az eladó fizeti.

Matyasovszki Dávid: a tulajdonos a korábbi tárgyalások óta számításokat végzett a művelési ágból történő kivonás költségeire vonatkozóan és kéri az előszerződést módosítani, úgy hogy a művelési ágból történő kivonás költségeiből ő csak 5 millió forintot fizet meg.

Tóth Márta: kérdésként merül fel, hogy (ilyen összegek mellett) ezekre az ipari területekre vevő vagy bérlő van-e már? Nem mindegy, hogy van-e befektető, aki át tudja vállalni ezeket a költségeket, vagy esetleg a vételárba be lehet építeni, vagy még csak az ipari park kialakítása van folyamatban, és nem tudható, hogy lesz-e, vagy mikor lesz befektető. Erről is jó lenne bővebb információ.

Bárdos Ilona: ez csak egyrésze a költségeknek, az összköltség ettől jóval több lesz. A területet megvásárlás után közművesíteni kell, utat kell építeni, majd csak ezt követően lehet bérbeadni, vagy eladni.

Amennyiben a megvásárolni kívánt területre vonatkozó legmagasabb kivonási árral számolunk becsült értéket, az kb. 10 millió forint, ebből eladó 5 millió forintot kíván megfizetni, a másik 5 millió forintot az önkormányzatnak, illetve a Városgazdálkodási Nonprofit Zrt-nek kell megfizetni.

Harsányi István: van-e további kérdés? vélemény?

Úgy gondolom döntsünk csak a határozati javaslatról, mivel nincs elegendő információ az előszerződésre vonatkozóan, és kiegészítésként pontos információt kérünk a holnapi testületi-ülésre a megvásárolni kívánt terület művelési ágból történő kivonására vonatkozóan.

Van-e más javaslat?- amennyiben nincs, kérem szavazzunk, aki az elhangzott javaslattal egyetért, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak és az elhangzott javaslat alapján - a következő határozatot hozta:

**5/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Szováti útfélen található ingatlan megvásárlására előterjesztés határozati javaslatát azzal a kiegészítéssel, hogy a hivatal a képviselő-testületi ülésre további információt szolgáltat a területmegosztás és a művelési ág változása tekintetében.**

Határidő: 2021. június 17.

Felelős: bizottsági elnök

1. **napirend**

***Előterjesztés a Plón Gyula utca megnyitására. (képviselő-testületi ülés 08. napirend)***

Harsányi István: van-e kiegészítés?

Bárdos Ilona: minden bizottsági tagnak megküldtük a módosító indítványt, és az új határozati javaslat az abban foglaltak szerint változik. Nem kerül kisajátításra a Plón Gyula utca vége, és nem 4-5 telket alakítunk ki, amit még közművesíteni kellene, hanem a Kazinczy utca felöl lenne közművesítve, és csak két hosszabb telek kerül kialakításra, a térképen jelölt területen.

Harsányi István: a tegnapi Városfejlesztési és Műszaki Bizottság ülésen a bizottság támogatta, de elsősorban csak arról kellett dönteni, hogy meginduljon a Rendezési Terv módosítása.

Van-e kérdés, vélemény? - amennyiben nincs kérem szavazzunk. Aki egyetért a határozati javaslat módosításával, mely szerint kérjük a Rendezési Terv módosítását, és a módosító indítványnak megfelelően ez a telek egyben vagy kettéosztva legyen értékesítve. Aki ezt támogatja, kérem kézfeltartással jelezze.

A Pénzügyi és Gazdasági Bizottság 3 igen, szavazattal (Harsányi István, Nagy Attila, Tóth Márta) 1 tartózkodás (Dr. Sóvágó László) és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben illetve módosító indítványban foglaltak alapján - a következő határozatot hozta:

**6/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elvi hozzájárulását adja a Rendezési Terv és a Helyi Építési Szabályzat módosításához, mely szerint a Plón Gyula utca megnyitása törlésre kerül, és így a 3404 helyrajzi számú, 1826 m2 területű, Kazinczy utca felől közterület kapcsolattal rendelkező ingatlan egyben vagy ketté osztva értékesíthetővé válik.**

Határidő: 2021. június 17.

Felelős: bizottsági elnök

1. **napirend**

***Előterjesztés József Attila utca – Jókai sor – Debreceni út – Arany János utca csomópont átépítésével kapcsolatosan. (képviselő-testületi ülés 14. napirend)***

Harsányi István: van-e kiegészítés?

A három alternatíva közül a harmadikat javaslom, hisz ez a legmodernebb és nem sokkal kerül többe, mint az első és második. A második megoldásnál szinte semmi nem történik, odatesznek egy közlekedési lámpát minden sarokra, viszont a körforgalom felfogja a forgalmat, igaz az Arany János utcánál feltorlódhat kicsit a forgalom, de a körforgalom önmagában véve gyorsítja a forgalmat, bízunk benne, hogy nem lesz nagy a torlódás.

Van-e kérdés? vélemény?

Dr. Sóvágó László: a Jókai sorra terelődik az Arany János utca forgalma? – ha ez így van, nem fogom támogatni ezt az alternatívát. A Jókai sor egy csendes rész, sokan sétálnak ott nyári estéken. Elhiszem, hogy hasznos egy körforgalom, de ráadásul itt durván belépne a parkba, a másik oldalon is csorbulni fog a József Attila utca sarok, én ezt így nem tudom támogatni.

Jónás Kálmán: életszerűtlennek tartom, hogy a Szilfákalja - Szent István park átkötést elviszik oda a kereszteződésbe, az emberek nem fognak ezért 100 métert kerülni. Igyekszik zöldnek beállítani magát ez a harmadik változat, de ismerjük el, hogy az Arany János utca teljes forgalma legalább 300 méteres extra kerülőt tesz autónként, ebből a szempontból nem tudom támogatni ezt a verziót. Javaslom az első változat elfogadását, azzal a módosítással, hogy a Szilfákalja és a Szent István park közötti átkötés maradjon meg az eredeti helyén.

Tóth Márta: arra van lehetőség, hogy az Arany János utca forgalmát meghagyni mindkét irányba, és a Jókai sort meg zöldesíteni? Nem tudom technikailag ez kivitelezhető-e.

A körforgalom nem rossz ötlet, tudjuk balesetveszélyes a József Attila utcai kereszteződés, de az Arany János utca forgalmát meg kell oldani. Ha ez a forgalom a Jókai sorra terelődik élhetetlenné teszi a helyet, ott van a mentőállomás, nem tud a mentő kijönni a forgalomtól, mi ezt megtapasztaltuk az Arany János utcán.

Dr. Korpos Szabolcs: nem tudom műszakilag arra van-e lehetőség, hogy az Arany János utca forgalma egy gyorsító sávon csatlakozna a körforgalomhoz?

Szilágyiné Pál Gyöngyi: igazából jó lett volna egy egyeztető fórum a tervezővel, illetve olyan szakemberekkel, akik a felmerült kérdésekre válaszolni tudnának. Ilyen ülésre a pandémia és az idő rövidsége miatt eddig nem került sor, amennyiben egyik változat sem lesz elfogadva, egy ilyen fórum segíthetne a legjobb döntés meghozatalában.

Harsányi István: van-e további kérdés, vélemény? amennyiben nincs kérem szavazzunk. Az I. és III. változatra érkezett támogatási javaslat.

Aki az I. változatot támogatja az elhangzott kiegészítéssel, kérem kézfeltartással jelezze.

A Pénzügyi és Gazdasági Bizottság 0 igen, 4 tartózkodás szavazattal (Harsányi István, Dr. Sóvágó László, Nagy Attila, Tóth Márta) és ellenszavazat nélkül nem támogatta a határozati javaslat I. számú változatát.

Harsányi István: aki a III. változatot támogatja, kérem kézfeltartással jelezze.

A Pénzügyi és Gazdasági Bizottság 1 igen (Harsányi István), 3 tartózkodás szavazattal (Dr. Sóvágó László, Nagy Attila, Tóth Márta) és ellenszavazat nélkül nem támogatta a határozati javaslat III. számú változatát.

Harsányi István: aki az II. változatot támogatja, kérem kézfeltartással jelezze.

A Pénzügyi és Gazdasági Bizottság 0 igen, 4 tartózkodás szavazattal (Harsányi István, Dr. Sóvágó László, Nagy Attila, Tóth Márta) és ellenszavazat nélkül nem támogatta a határozati javaslat II. számú változatát.

Harsányi István: a bizottság most nem tudott dönteni, egyik variációt sem támogatjuk, csak az vezethet célra, hogy hívjuk meg a tervezőt, legyen egy fórum erről, ismerjük meg jobban az elképzeléseket, mindegyik változat előnyét, hátrányát a megfelelő döntés érdekében.

**7/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a József Attila utca – Jókai sor – Debreceni út – Arany János utca csomópont átépítésével kapcsolatosan előterjesztés határozati javaslatának alternatíváit.**

Határidő: 2021. június 17.

Felelős: bizottsági elnök

1. **napirend**

***Előterjesztés a Liget Óvoda konyhafelújításához kapcsolódó többlet önerő biztosításáról. (képviselő-testületi ülés 15. napirend)***

Harsányi István: van-e kiegészítés? kérdés? vélemény? –amennyiben nincs kérem szavazzunk.

Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**8/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Liget Óvoda konyhafelújításához kapcsolódó többlet önerő biztosításáról előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Liget Óvoda melegítőkonyhájának felújításhoz szükséges önerőhöz 4.641.846 forint keretösszeget biztosít a 2021. évi intézményfelújítási keret terhére /14-es melléklet 2/ÖK sor/.**

**Utasítja a Jegyzőt a pályázaton belüli átcsoportosítások lehetőségének vizsgálatára és a szükséges intézkedése megtételére.**

Határidő: 2021. június 17.

Felelős: bizottsági elnök

1. **napirend**

***Előterjesztés a Polgármesteri Hivatal felújítása tárgyában. (képviselő-testületi ülés 16. napirend)***

Harsányi István: van-e kiegészítés?

Szilágyiné Pál Gyöngyi: korábban nem állt rendelkezésre a riasztó rendszer beszerelésének és a munkák befejezése utáni takarítás költségeiről árajánlat. E két tétel bruttó összege: 1.001.513 Ft, melyre még szükség lenne, tehát az igényünket ezzel az összeggel megemelten szeretném előterjeszteni.

Harsányi István: kérdések következnek.

Dr. Kovács Gergely: ez a felújítás teljeskörű? Nincs olyan további indokolt igény, ami kivitelezhető, megvalósítható? Úgy gondolom, ha csináljuk, akkor tegyünk mindent rendbe, ne legyen az, hogy rövid időn belül újabb felújítás válik szükségessé. Legyen rendbe munkavédelmi szempontból, nem láttam az irodai berendezések, burkolatok cseréjét. Ezek benne vannak ebbe az igénybe?

Dr. Korpos Szabolcs: ebben csak az alapfelújítások vannak benne. A vízszigetelés, a most belekerülő burkolat, gyenge és erősáram, festés, vakolás, tehát tényleg csak a falak és a padlók, illetve a nyílászárók festése, és a felújítás utáni takarítás, portalanítás. Egyéb használati eszközök, mint bútorok nincsenek az igényelt összegben. Többet terveztünk, szerettük volna, ha a földszinti Gönczy Pál terem multifunkcióssá válik, hogy alkalmas legyen kislétszámú esküvők megtartására, bizottsági ülések helyszínéül, valamint kislétszámú előadások, továbbképzések, sajtótájékoztató megtartására. Jelenleg ennek a nagyon minimalista funkcióját tudjuk megvalósítani, a jövőben szeretnénk technikai eszközök tekintetében is továbblépni. Ez a felújítás csak az „A” épület földszintjéről szól, nagyon fogunk örülni, ha ez elkészül, hiszen a salétromos, vizes falaktól indultunk el. A gyenge és erősáramú rendszereink kritikus állapotban vannak mindegyik épületünkben, kivéve a Bocskai utca felöli „C” épületet. Most felújításra kerül az „A” épület földszintjén, és hátra van még az emelet illetve a „B” épület. Ezek későbbi forrást igényelnek, a gyenge és erősáram felújítás összességében akkora összeg lett volna, amivel a hivatal semmiképp nem bírt volna el. Tehát így megosztva további fejlesztésekre lesz még szükség, elsődlegesen a falakban lévő vezetékek cseréje a legfontosabb. Segítségre lesz szükségünk, ha folytatni szeretnénk ezeket a munkálatokat, fejlesztéseket, úgy gondolom, hogy ez mindenképp többlépcsős és több évre kiható fejlesztés, felújítás, és így nem egyszerre terheljük az önkormányzat, hivatal erőforrásait.

Szilágyiné Pál Gyöngyi: ami még nincs ebben a keretben, de megcsinálható lenne, az a tűzjelző rendszer kiépítése, ezt jövőre biztos fogjuk kérni. A Gönczy Pál teremben az elektromos csatlakozások lehetősége fennáll az ott zajló eseményekhez szükséges háttér technikai eszközök működtetésére. Későbbiekben szeretnénk ebbe a terembe egy projektort, egy televíziót is.

Harsányi István: van-e további kérdés? vélemény? – amennyiben nincs, kérem szavazzunk. Aki az előterjesztett határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**9/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Polgármesteri Hivatal felújítása tárgyában előterjesztést és módosított határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Polgármesteri Hivatal „A” épület földszinti részének felújításához kapcsolódóan 13.001.513 forint keretösszeget biztosít a 2021. évi intézményfelújítási keret terhére /14-es melléklet 2/ÖK sor/.**

Határidő: 2021. június 17.

Felelős: bizottsági elnök

1. **napirend**

***Előterjesztés Food Truck autó kihelyezése kapcsán. (képviselő-testületi ülés 19. napirend)***

Harsányi István: van-e kiegészítés?

Szilágyiné Pál Gyöngyi: ma délelőtt a Kulturális, Nevelési és Sport Bizottság tárgyalta az előterjesztést, és egyhangúan támogatta a határozati javaslatot.

Harsányi István: a Városfejlesztési és Műszaki Bizottság is támogatta a nemleges határozati javaslatot. Van-e kérdés?

Dr. Sóvágó László: többször felvetettük, hogy a határozati javaslatot mindig pozitívan kell megfogalmazni. Ha nem kapja meg a többségi szavazatot, akkor mi lesz? Nyílván ezt most mindenki elfogadja, de vannak olyan esetek, amikor ezt elég nehéz nyomonkövetni. Véleményem az, hogy pozitívan kell leírni a határozati javaslatot, és felhívni a figyelmet (akár egy aláhúzással) a nemmel szavazásra. Jelen megfogalmazás egy függő helyzetet teremt.

Dr. Kovács Gergely: vethet fel problémát, tény ha nemre nemmel szavazunk, az még nem jelenti azt, hogy igen.

Harsányi István: egyértelműen látszik, hogy mi a hivatal álláspontja, aki igennel szavaz, nem támogatja az autó kihelyezését.

Jónás Kálmán: a kérelmező esetleg nem kapott javaslatot a hivataltól, hogy más helyen üzemeljen?

Szilágyiné Pál Gyöngyi: a hivatalnak nincs lehetősége ilyen felajánlást tenni, míg a szabályozás ezt nem teszi lehetővé. Jelenleg arról tudjuk tájékoztatni az ilyen érdeklődőket, hogy ilyen funkcióra nincs kijelölve közterület. Nyílván magánterületen lehet, illetve, ha ő maga javasol egy másik közterületi helyet, a szakbizottságok, illetve a képviselő-testület még mérlegelheti.

Dr. Kovács Gergely: nem azért nem engedjük, mert nem tetszik a tevékenysége, hanem mert ez a közterület más funkcióra van kijelölve. A gasztro téren hogy áll az építkezés, mikor kezdi az üzemeltetést a vállalkozó? Jó lenne, ha a város nem maradna idén sem „gasztro élmények” nélkül, esetleg újra kellene pályáztatni a helyet, így nyáron lehetne biztosítani más vállalkozóknak a lehetőséget.

Harsányi István: van-e további kérdés? vélemény? – amennyiben nincs kérem szavazzunk, tehát aki igennel szavaz, nem támogatja a food tack autó kihelyezését. Aki támogatja a határozati javaslatot, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**10/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága az előterjesztésben foglaltak alapján nem támogatja Nagy Sándor kérelmét, miszerint 2021.06.26-2021.08.31. közötti időszakban a Szent István parkban, az un. „vakparkolóban” Food Truck járművet üzemeltessen.**

Határidő: 2021. június 17.

Felelős: bizottsági elnök

1. **napirend**

***Előterjesztés streetgokartok közterületen történő elhelyezésével kapcsolatban. (képviselő-testületi ülés 20. napirend)***

Harsányi István: van-e kiegészítés? kérdés? vélemény?

A Városfejlesztési és Műszaki Bizottság támogatta a kérelmet.

Jónás Kálmán: egyetlen területfoglalási engedéllyel kapcsolatban hallottam panaszt, és ez a streetgokart volt, rengeteg kisebb balesetet okoztak ezzel a tevékenységgel. A vállalkozó által most kért helyszínt, azért nem tudom támogatni, mert elkerülhetetlen, hogy átmenjenek a zebrán a másik oldalra, a kerékpárúton az Arany János utcai részen. Az autósok nincsenek erre felkészülve, gyakorlatilag az autós 1 m magasságig nem lát semmit, simán átmegy ezen a gokarton, ez nagyon balesetveszélyes ebből a szempontból is és a gokartot vezető gyerekek szempontjából, mert nem tudnak vele felelősségteljesen közlekedni. Ennek a megjelenését a városban nem támogatom.

Harsányi István: van-e további vélemény? – amennyiben nincs, kérem szavazzunk. Aki az eredeti határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 2 igen (Harsányi István, Dr. Sóvágó László) 2 tartózkodás (Nagy Attila, Tóth Márta) és ellenszavazat nélkül nem támogatta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**11/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja Szőke József kérelmét, miszerint 2021. június 18 – 2021. augusztus 31. közötti időszakban a Jókai soron lévő, az előterjesztésben megjelölt pavilon melletti 20 m2-es területen streetgokart-ot üzemeltessen.**

Határidő: 2021. június 17.

Felelős: bizottsági elnök

1. **napirend**

***Előterjesztés közterület használati kérelemről – könyvárusítás. (képviselő-testületi ülés 21. napirend)***

Harsányi István: van-e kiegészítés? kérdés? vélemény?

Jónás Kálmán: mindenképp támogatnám, mivel ez az elárusítóhely nem konkurenciája a helyi könyvesboltoknak, egyébként nem premier könyveket kívánnak árusítani, hanem gyakorlatilag régi raktárkészletet árusítanak ki. Úgy gondolom ez belefér a város profiljába, ezt mindenképp támogatnám.

Harsányi István: úgy tudom van még üres pavilon, amit bérbe tudunk adni, inkább abban kellene gondolkodnia kérelmezőnek.

Jónás Kálmán: ez nem probléma, ezzel a kiegészítéssel tudom támogatni.

Harsányi István: van-e még vélemény? – amennyiben nincs, kérem szavazzunk. Ez is nemlegesen van fogalmazva, tehát ha valaki igennel szavaz, nem támogatja a sátras könyvárusítást.

Aki támogatja a határozati javaslatot, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**12/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a közterület használatot könyvárusítás céljára a 2021.07.01-2021.08.31 közötti időszakban a LUPUJ-BOOK Kft részére a Kemencés Csárda és a Szilfa Étterem közötti területen.**

Határidő: 2021. június 17.

Felelős: bizottsági elnök

1. **napirend**

***Előterjesztés közterület-használati kérelemmel kapcsolatosan. (képviselő-testületi ülés 22. napirend)***

Harsányi István: van-e kiegészítés? kérdés? vélemény?

Egy spirituális tevékenységről van szó, a határozati javaslat itt is nemlegesen van megfogalmazva. Aki igennel szavaz, nem támogatja ezt a tevékenységet.

Kérem szavazzunk, aki a határozati javaslatot elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**13/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága figyelemmel a közterület használat helyi szabályaira - nem támogatja közterület-használati lehetőség biztosítását Bocca Brigitta részére a Szent István parkban spirituális és természetgyógyász tevékenység folytatása céljából.**

Határidő: 2021. június 17.

Felelős: bizottsági elnök

1. **napirend**

***Előterjesztés közterület-használati kérelemmel kapcsolatosan Mesekorzó kialakításához.***

Harsányi István: van-e kiegészítés?

Szilágyiné Pál Gyöngyi: mind a Városfejlesztési és Műszaki Bizottság, mind a Kulturális, Nevelési és Sport Bizottság módosítással támogatta a javaslatot. A harangház mellett kihelyezendő ládikát a harangháztól távolabb (ne annyira közel) javasolják elhelyezni.

Harsányi István: van-e kérdés? vélemény? – amennyiben nincs kérem szavazzunk. Aki a határozati javaslatot az elhangzott módosítással támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**14/2020. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének**

**Nyilas Boglárka egyéni vállalkozó Mesekorzó kialakítására vonatkozó kérelmét azzal a kiegészítéssel, hogy a Családi útvonal által igénybevett 1m2 nagyságú terület, a Harangház melletti játszótérhez közelebb, a Harangháztól távolabb kerüljön kijelölésre.**

Határidő: 2021. június 17.

Felelős: bizottsági elnök

1. **napirend**

***Előterjesztés a Szabadtéri Színpad beruházás kapcsán készült szakértői véleményről.***

Harsányi István: van-e kiegészítés?

Ezt a napirendet a meghívó szerint még zárt ülésen tárgyaltuk volna, de most már nyíltan is lehet tárgyalni a Szabadtéri Színpaddal kapcsolatos problémákat.

Van-e kiegészítés? – nincs. Kérdés?

Dr. Sóvágó László: tudom, hogy a tervezője Tokai-Kiss Gábor volt, ki volt a felelős műszaki ellenőr? Kiválasztása közbeszerzés útján történt? Az Ő munkáját felülvizsgálta valaki?

Szilágyiné Pál Gyöngyi: a Nyírber Kft. (nyíregyházi cég) egyik alkalmazottja volt a műszaki ellenőr. Minden bizonnyal közbeszerzés útján történt a kiválasztása. Ő ellenőrzi az elvégzett munka műszaki megfelelőségét, felette már nincs további szerv, aki Őt ellenőrzi.

Harsányi István: van-e további kérdés? vélemény? – amennyiben nincs, kérem szavazzunk.

Aki a határozati javaslattal egyetért, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**15/2021. (VI.16.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Szabadtéri Színpad beruházás kapcsán készült szakértői véleményről előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Szabadtéri Színpad beruházásról készített szakértői véleményben foglaltak alapján utasítja a Jegyzőt**

* **a gyártói előírások beszerzéséhez szükséges intézkedések megtételére;**
* **a gyártói előírások alapján kezdje meg az egyeztetéseket az érintett felekkel a feltárt hibák javításának mikéntjéről, a Képviselő-testület tájékoztatása mellett.**

Határidő: 2021. június 17.

Felelős: bizottsági elnök

Harsányi István: van-e valakinek bejelentenivalója, kérdése?

**Egyebek**

***Tájékoztató idegenforgalmi adóval kapcsolatosan***

Bárdos Ilona: tájékoztatásul mondom el, hogy a 2021. évi költségvetést úgy készítettük, hogy márciustól tudunk idegenforgalmi adót szedni, és 440 millió forintot tervezetünk a bevételi oldalra. A pandémia miatt látszik, és a rendelet meg is jelent, hogy július 01-től szedhető majd az idegenforgalmi adó, így a bevételi oldalon, 180-200 millió forint nem fog teljesülni ezen a soron. Tájékoztatom a Tisztelt Bizottságot, hogy valamennyi intézménynek és költségvetéssel gazdálkodó felelős vezetőnek levelet küldtem, hogy ahol tudnak a kiadásokon „spórolni”, azt számszerű összeggel leírva jelezzék a hivatal felé. Várjuk, hogy a július és augusztus hónapokra az idegenforgalmi adó hogyan teljesül, és ezt követően feltehetően jön rendeletmódosítási javaslat a képviselő-testület elé.

Dr. Kovács Gergely arányosan lesz csökkentve a 440 millió forint, vagy rosszabb nyárra számítunk?

Bárdos Ilona: január, február hónapokra nem számoltunk idegenforgalmi adóbevételt, márciustól terveztük, a befizetés márciustól novemberig van. Már ez a tervezett 440 millió forint is kevesebb, mint a 2019. évi idegenforgalmi adó, a 2020. évit nem lehet alapul venni, az kevesebb. Kilenc hónapra terveztük, melyből csak öt fog teljesülni. Az nincs belekalkulálva, hogy a nyári hónapokban sokkal több lehet az idegenforgalmi adóbevétel, mint a többi hónapban, mert van olyan szálloda, amely megszűnt és 2019-ben sok idegenforgalmi adót fizetett, és most ez nem lesz fizetve. Igy lett számolva a várható 180-200 millió forint idegenforgalmi adóbevétel kiesés.

Jónás Kálmán: az állam nem kárpótolja ezt az adóbevétel kiesést?

Bárdos Ilona: az idegenforgalmi adónál nem, az iparűzési adónál a kisvállalkozóknak csak 1 %-ot kell fizetni, és a másik 1 százalékot az állam odaadja az önkormányzatoknak két részletben (50-50%). Jövőhéten már meg kellene kapjuk az első részt, ha a számlánkon lesz az összeg, akkor látjuk, hogy az iparűzési adónak ez a része mennyi.

Dr. Kovács Gergely: azt mondom én is, hogy legyünk óvatosak ezeknél a számításoknál, de picit túlzásnak érzem, hogy a várható idegenforgalmi adóbevétel 240-260 millió forintra lett kalkulálva erre az évre.

Dr. Sóvágó László: a 25.000 fő-nél kisebb települések iparűzési adójának kompenzálását az állam melyik bázis év alapján fizeti?

Bárdos Ilona: az iparűzési adót a vállalkozó fizette, ebben nem volt bázis év. Amit az állam idead 1%-ot, az alapján fogják kiszámolni, amit a vállalkozások a bevallásokban beadtak. A „nagyvállalkozóktól” az önkormányzatnak be kell szedni az iparűzési adót, csak a kisvállalkozóknak csökkentették 1%-ra, a másik egy százalékot az állam fizeti meg. Az iparűzési adónál is várható adókiesés, ezért kevesebbel terveztünk, mint a korábbi 1.300.000 E Ft., és még számolni kell az adótúlfizetés visszafizetésével is.

Harsányi István: köszönjük a tájékoztatást. Egyebekben van-e további bejelentés, tájékoztatás? amennyiben nincs köszönöm mindenki munkáját. Szép napot kívánok mindenkinek!

A Pénzügyi és Gazdasági Bizottság elnöke 1635órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2021. június 17-ei üléséről készített jegyzőkönyv mellékletét képezik.

**K.m.f**

**Harsányi István Dr. Sóvágó László**

***bizottsági elnök bizottsági tag***

**Balla Lászlóné**

***jegyzőkönyvvezető***